Kenelle potkut seuraavaksi? Britannian hallitus natisee liitoksissaan, kun ministeri toisensa jälkeen lipsauttelee tai tekee virheitä

Ulkoministeri Boris Johnsonin huolimaton lipsautus uhkaa pidentää iranilais-brittiläisen naisen vankilatuomiota Iranissa. Pääministeri Theresa Mayn hallitus nilkuttaa silti eteenpäin ja kohti brexitiä, joka sai jo kellonajankin.

Priti Patel ja Michael Fallon.­

Lontoo

Britannian pääministerillä Theresa Maylla oli hirveä loppukevät ja kamala kesä. Nyt hän elää painajaismaista syksyä.

Kahden viime viikon aikana May on joutunut antamaan potkut kahdelle ministerilleen.

Puolustusministeri Michael Fallon lähti vanhojen ahdistelusyytösten takia. Kehitysyhteistyöministeri Priti Patel erosi, kun paljastui, että hän oli käyttänyt Israelin-lomamatkansa salaisiin poliittisiin tapaamisiin.